РЕГЛАМЕНТ (ЕО) № 586/2009 НА КОМИСИЯТА
от 6 юли 2009 година
за изменение на Регламент (ЕО) № 1043/2005 по отношение на срока на валидност на определени удостоверения за възстановяване
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 3448/93 на Съвета от 6 декември 1993 г. за определяне на търговския режим, приложим за някои стоки, получени от преработката на земеделски продукти (1), и по-специално член 8, параграф 3, първа алинея от него,
като има предвид, че:
(1)
В Регламент (ЕО) № 1043/2005 на Комисията от 30 юни 2005 година за прилагането на Регламент (ЕО) № 3448/93 на Съвета относно системата за възстановяване на средства при износа на някои селскостопански продукти, изнасяни под формата на стоки, които не са включени в приложение I към Договора, както и на критериите за определяне размера на такова възстановяване (2) се предвижда, че заявленията за удостоверения за възстановяване, подадени в съответствие с член 33, буква а) или с член 38а най-късно до 7 ноември, са валидни до последния ден на десетия месец след месеца, през който е подадено заявлението за издаване на удостоверение.
(2)
Десетмесечният срок на валидност на удостоверенията, за които е подадено заявление преди 7 ноември, бе приет, за да се улесни работата на системата за възстановяване на средства в рамките на особената ситуация при предсрочното спиране на възстановяването на средства при износ по отношение на захарта след реформата на общата организация на пазара на захар. Следователно, разпоредбата, с която се определя десетмесечен срок на валидност, следва да се прилага единствено за бюджетния период 2009 г. и да обхваща удостоверенията, за които е подадено заявление най-късно на 7 ноември 2008 г. Посочената разпоредба вече не е необходима и поради това следва да бъде заличена.
(3)
Тъй като Регламент (ЕО) № 585/2009 на Комисията от 6 юли 2009 година за прилагането на извънредни мерки във връзка с удостоверенията за възстановяване, издадени при възстановяване на средства при износа на определени селскостопански продукти, изнасяни под формата на стоки, които не са включени в приложение I към Договора (3), се прилага само към удостоверенията за възстановяване, за които е подадено заявление между 8 юли и 7 ноември 2008 г. в съответствие с член 33, буква а) или с член 38а от Регламент (ЕО) № 1043/2005, е целесъобразно да се уточни, че измененията, въведени с настоящия регламент, не накърняват разпоредбите на Регламент (ЕО) № 585/2009.
(4)
Поради това Регламент (ЕО) № 1043/2005 следва да бъде съответно изменен.
(5)
Мерките, предвидени в настоящия регламент, са в съответствие със становището на Управителния комитет по хоризонталните въпроси по отношение на търговията с преработени селскостопански продукти, които не са включени в списъка в приложение I към Договора.
ПРИЕ НАСТОЯЩИЯ РЕГЛАМЕНТ:
Член 1
Член 39, параграф 2 от Регламент (ЕО) № 1043/2005 се изменя, както следва:
1.
Първа алинея се заменя със следния текст:
„При спазване на втора алинея удостоверенията за възстановяване са валидни до последния ден на петия месец след месеца, в който е подадено заявлението за удостоверение, или до последния ден на бюджетния период, в зависимост от това коя от двете дати настъпва по-рано.“;
2.
Втората алинея се заличава.
Член 2
Срокът на валидност, определен в Регламент (ЕО) № 585/2009 се прилага към удостоверенията за възстановяване, подадени между 8 юли и 7 ноември 2008 г. в съответствие с член 33, буква а) или с член 38а от Регламент (ЕО) № 1043/2005.
Член 3
Настоящият регламент влиза в сила в деня на публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 6 юли 2009 година.